text: Falske hjemmehjælpere var på spil flere steder i weekenden
  07 november 2017 kl. 08.18
  Bølgen af tricktyverier i Syd- og Sønderjylland fortsætter. Guderup på Als har flere gange været hjemsøgt -  og så sent som i weekenden har tyve atter forsøgt sig mod ældre i Guderup.
  I weekenden har der endnu en gang været problemer med tyveri hos ældre i Guderup. De to tyve blev dog forhindret i at fuldende deres forehavende, da borgeren blev mistænksom og derfor afslog at modtage hjælp.
  De to personer kørte fra stedet i en hvid bil. Politiet og hjemmesygeplejen i Sønderborg Kommune blev straks alarmeret.
  Lørdag var også to kvindelige tricktyve på spil i både Billund og Grindsted. I Billund slap de afsted med en ældre persons pengekasse. 
  I oktober var Guderup og flere andre lokaliteter plaget af række tilfælde, hvor falske hjemmehjælpere opsøgte ældre og stjal fra dem.
  Distriktsleder for hjemmesygeplejen i Sønderborg Kommune, Marianne Høgsted, understreger i en pressemeddelelse, at alle borgere skal være ekstra opmærksomme på mistænksomme personer, og at borgere, der modtager hjemmebesøg, skal bede om at se ID-kort og ikke skal lukke ukendte personer ind.
  
  